**ΠΡΟΓΡΑΜΜΑΤΙΚΗ ΣΥΜΒΑΣΗ**

**Άρθρου 100 Ν. 3852/2010**

**Μεταξύ:**

1. **Του Δήμου Ιωαννιτών**
2. **Της Περιφέρειας Ηπείρου**
3. **Του Αναγκαστικού Συνδέσμου Διαχείρισης Στερεών Αποβλήτων Δ.Ε. Περιφέρειας Ηπείρου**

**Για την υλοποίηση της Πράξης:**

**«Δοκιμαστική Λειτουργία Σταθμού Μεταφόρτωσης Απορριμμάτων (ΣΜΑ) Ιωαννίνων»**

Ιωάννινα,

ΧΧ/ΧΧ/2022

**ΠΡΟΓΡΑΜΜΑΤΙΚΗ ΣΥΜΒΑΣΗ ΜΕ ΑΝΤΙΚΕΙΜΕΝΟ:**

**«ΔΟΚΙΜΑΣΤΙΚΗ ΛΕΙΤΟΥΡΓΙΑ ΣΤΑΘΜΟΥ ΜΕΤΑΦΟΡΤΩΣΗΣ ΑΠΟΡΡΙΜΜΑΤΩΝ (ΣΜΑ) ΙΩΑΝΝΙΝΩΝ»**

Στα Ιωάννινα, σήμερα την ΧΧ/ΧΧ/2022, μεταξύ των παρακάτω συμβαλλομένων:

**1) του Δήμου Ιωαννιτών,** που εδρεύει στα Ιωάννινα και εκπροσωπείται νόμιμα από τον Δήμαρχό του κ. Μωϋσή Ελισάφ,

που θα αποκαλούνται εφεξής χάριν συντομίας «Δήμοι»,

**2) της Περιφέρειας Ηπείρου,** που εδρεύει στα Ιωάννινα και εκπροσωπείται νόμιμα από τον Περιφερειάρχη Ηπείρου κ. Αλέξανδρο Καχριμάνη, που θα αποκαλείται εφεξής «Περιφέρεια» και

**3)** **Του Αναγκαστικού Συνδέσμου Διαχείρισης Στερεών Αποβλήτων Δ.Ε. Περιφέρειας Ηπείρου,** που εδρεύει στα Ιωάννινα και εκπροσωπείται νόμιμα από τον Πρόεδρό του κ. Νικόλαο Καλαντζή, που θα αποκαλείται εφεξής «ΑΣΔΣΑ»

Έχοντας υπόψη:

-Τις διατάξεις του άρθρου 100 του ν. 3852/2010, όπως ισχύει,

-Την από 24/11/2015 Προγραμματική Σύμβαση μεταξύ των Συνδέσμων Διαχείρισης Στερεών Αποβλήτων 1ης, 2ης, 3ης  και 4ης Διαχειριστικής Ενότητας Περιφέρειας Ηπείρου, στη θέση των οποίων έχει υπεισέλθει ο Αναγκαστικός Σύνδεσμος Διαχείρισης Στερεών Αποβλήτων (ΑΣΔΣΑ) Διαχειριστικής Ενότητας Περιφέρειας Ηπείρου -μέλη του οποίου είναι οι συμβαλλόμενοι Δήμοι- και της Περιφέρειας Ηπείρου για την υλοποίηση της πράξης «Δίκτυο Σταθμών Μεταφόρτωσης Απορριμμάτων (ΣΜΑ) Περιφέρειας Ηπείρου (Α΄ Φάση)»,

-Το Περιφερειακό Σχέδιο Διαχείρισης Στερεών Αποβλήτων (ΠΕΣΔΑ) Περιφέρειας Ηπείρου,

-Την υπ’ αριθμ. 1049/30.06.2017 (ορθή επανάληψη 11.07.2017) ένταξη της Πράξης «Δίκτυο Σταθμών Μεταφόρτωσης Απορριμμάτων (Σ.Μ.Α.) Περιφέρειας Ηπείρου (Α’ Φάση)» με Κωδικό ΟΠΣ 5003839 στο Επιχειρησιακό Πρόγραμμα «Υποδομές Μεταφορών, Περιβάλλον και Αειφόρος Ανάπτυξη 2014-2020»,

-Την εγκεκριμένη έκθεση τεκμηρίωσης παροχής Υπηρεσίας Γενικού Οικονομικού Συμφέροντος (ΥΓΟΣ) για την άνω Πράξη, η οποία προσαρτάται στην παρούσα και στην οποία αναφέρονται οι συμβαλλόμενοι όσον αφορά το προσωπικό και τη λειτουργία εν γένει του ΣΜΑ.

-Την υπ’ αριθμ. πρωτ. 121815/12008/08.08.2019 βεβαίωση περαίωσης του ΣΜΑ Ιωαννίνων

-Την υπ’ αριθμ. ΧΧ/ΧΧ/ΧΧΧΧΧΧΧΧ/ΧΧ/ΧΧ/2022 απόφαση της Οικονομικής Επιτροπής του Δήμου Ιωαννιτών για την έγκριση σύναψης προγραμματικής σύμβασης μεταξύ των ανωτέρω συμβαλλομένων,

-Την υπ’ αριθμ. ΧΧ/ΧΧ/ΧΧΧΧΧΧΧΧ/ΧΧ/ΧΧ/2022 απόφαση της Οικονομικής Επιτροπής της Περιφέρειας Ηπείρου για την έγκριση σύναψης προγραμματικής σύμβασης μεταξύ των ανωτέρω συμβαλλομένων,

-Την υπ’ αριθμ. ΧΧ/ΧΧ/ΧΧΧΧΧΧΧΧ/ΧΧ/ΧΧ/2022 απόφαση του Διοικητικού Συμβουλίου του ΑΣΔΣΑ για την έγκριση σύναψης προγραμματικής σύμβασης μεταξύ των ανωτέρω συμβαλλομένων,

-Την επιτακτική ανάγκη για την λειτουργία των Σταθμών Μεταφόρτωσης Απορριμμάτων (ΣΜΑ) Περιφέρειας Ηπείρου και εν προκειμένω του ΣΜΑ Ιωαννίνων,

-Την οικονομική κρίση που ενέσκυψε ως απόρροια της ενεργειακής εξ αιτίας του πολέμου στην Ουκρανία,

Συμφωνούν, συνομολογούν και συναποδέχονται τα ακόλουθα:

**ΠΡΟΟΙΜΙΟ – ΣΚΟΠΟΣ**

Με την από 24.11.2015 Προγραμματική Σύμβαση οι τέως Σύνδεσμοι Διαχείρισης Στερεών Αποβλήτων 1ης, 2ης, 3ης  και 4ης Διαχειριστικής Ενότητας Περιφέρειας Ηπείρου, στη θέση των οποίων έχει υπεισέλθει ο ΑΣΔΣΑ ΔΕ ΠΗ, μεταβίβασαν στην Περιφέρεια Ηπείρου την αρμοδιότητα για την υλοποίηση του έργου: «Δίκτυο Σταθμών Μεταφόρτωσης Απορριμμάτων (ΣΜΑ) Περιφέρειας Ηπείρου (Α’ φάση)».

Σε εκτέλεση της ανωτέρω Προγραμματικής Σύμβασης, η Περιφέρεια Ηπείρου προέβη, μετά τη διενέργεια ανοικτού διαγωνισμού, στη σύναψη της με αρ. πρωτ. 79599/6685/15.06.2018 δημόσιας σύμβασης με αντικείμενο την «Προμήθεια εξοπλισμoύ για τη δημιουργία Σταθμών Μεταφόρτωσης Απορριμμάτων στην Περιφέρεια Ηπείρου».

Ο σκοπός της παρούσας Προγραμματικής σύμβασης είναι η διευκόλυνση της υλοποίησης της δοκιμαστικής λειτουργίας του ΣΜΑ Ιωαννίνων που προβλέπεται στο άρθρο 2 της από 24/11/2015 Προγραμματικής Σύμβασης και στην άνω με αρ. πρωτ. 79599/6685/15.06.2018 δημόσια σύμβαση, εκτελεστική της από 24/11/2015 Προγραμματικής.

Ο ΑΣΔΣΑ συμμετέχει στην παρούσα Προγραμματική ως ο Κύριος του Έργου, δυνάμει της από 24.11.2015 Προγραμματικής Σύμβασης, της οποίας η παρούσα είναι παρακολουθηματική.

Η Περιφέρεια Ηπείρου συμμετέχει ως ο Φορέας Υλοποίησης του Έργου δυνάμει της από 24.11.2015 Προγραμματικής Σύμβασης και ως Αναθέτουσα Αρχή της με αρ. πρωτ. 79599/6685/15.06.2018 δημόσιας σύμβασης.

Ο συμβαλλόμενος Δήμος είναι μέλος του ΑΣΔΣΑ Ηπείρου και σύμφωνα με τον ΠΕΣΔΑ Ηπείρου και με την έκθεση τεκμηρίωσης παροχής ΥΓΟΣ εξυπηρετείται από τον ΣΜΑ Ιωαννίνων.

Περαιτέρω, όπως έχει γίνει αποδεκτό με την από 24/11/2015 Προγραμματική Σύμβαση και επιβεβαιώνεται και με την παρούσα: «Η κατασκευή και λειτουργία των Σταθμών Μεταφόρτωσης Απορριμμάτων θα έχει σημαντική θετική συνεισφορά στη βελτίωση της ποιότητας ζωής των κατοίκων της Περιφέρειας Ηπείρου. Τα οφέλη θα είναι περιβαλλοντικά, οικονομικά και κυκλοφοριακά. Συνοπτικά το έργο θα συμβάλλει ουσιαστικά στη μείωση του κυκλοφοριακού φόρτου και της κυκλοφοριακής συμφόρησης στις οδούς πρόσβασης των χώρων διάθεσης / επεξεργασίας απορριμμάτων, στη μείωση της μηχανικής καταπόνησης των απορριμματοφόρων, στην ελάττωση της καταναλισκόμενης ποσότητας καυσίμων, στη μείωση των αερίων εκπομπών ως συνέπεια της μείωσης του αριθμού των απορριμματοφόρων και, σε συνδυασμό με τη λειτουργία της Μονάδας Επεξεργασίας Αστικών Στερεών Αποβλήτων Ηπείρου, στην ολοκληρωμένη και ορθολογική διαχείριση των απορριμμάτων της Περιφέρειας Ηπείρου».

Ήδη η οικονομική κρίση που ξέσπασε, απόρροια της ενεργειακής, καθιστούν αδήριτη την ανάγκη έναρξης της δοκιμαστικής λειτουργίας του δικτύου των ΣΜΑ, μεταξύ των οποίων και του ΣΜΑ Ιωαννίνων.

**ΑΡΘΡΟ 1ο**

**ΝΟΜΙΚΗ ΒΑΣΗ ΚΑΙ ΠΕΡΙΕΧΟΜΕΝΟ ΤΗΣ ΣΥΜΒΑΣΗΣ**

Η παρούσα σύμβαση είναι Προγραμματική του άρθρου 100 του ν. 3852/2010, όπως ισχύει. Αποτελείται από 10 άρθρα και συγκεκριμένα:

Άρθρο 1ο: Νομική βάση και περιεχόμενο της Σύμβασης

Άρθρο 2ο: Αντικείμενο της Σύμβασης

Άρθρο 3ο: Δικαιώματα και υποχρεώσεις των Μερών

Άρθρο 4ο: Πόροι- Προϋπολογισμός – Τρόπος Χρηματοδότησης

Άρθρο 5ο: Διάρκεια – Χρονοδιάγραμμα εκτέλεσης

Άρθρο 6: Κοινή Επιτροπή Παρακολούθησης

Άρθρο 7ο: Ρήτρες – Αντισυμβατική συμπεριφορά

Άρθρο 8ο: Τροποποίηση όρων της σύμβασης

Άρθρο 9ο: Διευκρινίσεις

Άρθρο 10ο: Τελικές διατάξεις

**ΑΡΘΡΟ 2ο**

**ΑΝΤΙΚΕΙΜΕΝΟ ΤΗΣ ΣΥΜΒΑΣΗΣ**

Αντικείμενο της παρούσας Προγραμματικής είναι η διάθεση από τους συμβαλλόμενους Δήμους του αναγκαίου και κατάλληλου προσωπικού για τη δοκιμαστική λειτουργία του ΣΜΑ Ιωαννίνων - που είναι προϋπόθεση για την εν συνεχεία κανονική λειτουργία του- στo πλαίσιο της από 25/11/2015 Προγραμματικής Σύμβασης και της εκτελεστικής αυτής με αρ. πρωτ. 79599/6685/15.06.2018 δημόσιας σύμβασης που έχει συνάψει η Περιφέρεια Ηπείρου δυνάμει της άνω Προγραμματικής. Τα συμβαλλόμενα μέρη συνομολογούν καταρχήν ως επιτακτική, αναγκαία και απολύτως ωφέλιμη για τους εξυπηρετούμενους δήμους και τους δημότες τους την έναρξη της δοκιμαστικής λειτουργίας του ΣΜΑ Ιωαννίνων.

Την κάλυψη του κόστους των καυσίμων των απορριμματοφόρων τύπου hooklift για τη μεταφορά των ΑΣΑ από τον ΣΜΑ στη ΜΕΑ, των λιπαντικών και τυχόν φθορών τους από τη συνήθη χρήση μετά την έναρξη της δοκιμαστικής λειτουργίας αναλαμβάνει η Περιφέρεια Ηπείρου για όλη τη διάρκεια της δοκιμαστικής λειτουργίας.

Ο ΑΣΔΣΑ θα συμβάλλει στη συγκέντρωση των απαραίτητων στοιχείων και πληροφοριών και θα παράσχει οποιαδήποτε συνδρομή απαιτηθεί στα δύο άλλα συμβαλλόμενα στην παρούσα μέρη, κατά τα ειδικότερα αναφερόμενα κατωτέρω.

**ΑΡΘΡΟ 3ο**

**ΔΙΚΑΙΩΜΑΤΑ ΚΑΙ ΥΠΟΧΡΕΩΣΕΙΣ ΤΩΝ ΜΕΡΩΝ**

**Ο Δήμος Ιωαννιτών αναλαμβάνει:**

1. Τη διάθεση του αναγκαίου και κατάλληλου προσωπικού, σύμφωνα με την ΥΓΟΣ και τις ανακύπτουσες ανάγκες, για την παραλαβή των σύμμεικτων ΑΣΑ του εξυπηρετούμενου Δήμου στις εγκαταστάσεις του ΣΜΑ Ιωαννίνων, τη ζύγισή τους, τη μεταφόρτωση των ΑΣΑ σε container προσαρμοσμένα σε σταθερούς συμπιεστές με στόχο την μείωση του όγκου τους, τη μεταφορά των γεμάτων containers επάνω σε οχήματα hooklift στη Μονάδα Επεξεργασίας Αποβλήτων (ΜΕΑ) Περιφέρειας Ηπείρου και οτιδήποτε άλλο τυχόν απαιτηθεί από ανθρώπινο δυναμικό στα πλαίσια της δοκιμαστικής λειτουργίας του ΣΜΑ.

2. Να συμμετέχουν με έναν εκπρόσωπό του στην Κοινή Επιτροπή Παρακολούθησης.

**Η Περιφέρεια Ηπείρου αναλαμβάνει:**

1. Το κόστος των καυσίμων, λιπαντικών και τυχόν φθορών από τη συνήθη χρήση μετά την έναρξη της δοκιμαστικής λειτουργίας των απορριμματοφόρων τύπου hooklift που θα διενεργούν τη μεταφορά των ΑΣΑ από τον ΣΜΑ στη ΜΕΑ.

2. Να συμμετέχει με έναν εκπρόσωπό της στην Κοινή Επιτροπή Παρακολούθησης.

**Ο ΑΣΔΣΑ ΔΕ ΠΗ αναλαμβάνει:**

1. Να διευκολύνει με κάθε τρόπο κατά τη δοκιμαστική λειτουργία στη συγκέντρωση απαραίτητων στοιχείων και πληροφοριών, όπως προβλέπεται στις υποχρεώσεις του στο άρθρο 2 της από 24/11/2015 Προγραμματικής Σύμβασης, να παρακολουθεί τη δοκιμαστική λειτουργία προκειμένου να αποκτήσει τεχνογνωσία στη λειτουργία των ΣΜΑ και να παρέχει οποιαδήποτε συνδρομή απαιτηθεί στα δύο άλλα συμβαλλόμενα στην παρούσα μέρη.

2. Να συμμετέχει με έναν εκπρόσωπό του στην Κοινή Επιτροπή Παρακολούθησης.

**ΑΡΘΡΟ 4ο**

**ΠΟΡΟΙ – ΠΡΟΫΠΟΛΟΓΙΣΜΟΣ – ΤΡΟΠΟΣ ΧΡΗΜΑΤΟΔΟΤΗΣΗΣ**

Ο προϋπολογισμός της παρούσας σύμβασης ανέρχεται στο ποσό έως πενήντα χιλιάδων (50.000)€ πλέον του αναλογούντος ΦΠΑ που αφορά σε κόστος καυσίμων, λιπαντικών και τυχόν φθορών από τη συνήθη χρήση μετά την έναρξη της δοκιμαστικής λειτουργίας των απορριμματοφόρων τύπου hooklift που θα διενεργούν τη μεταφορά των ΑΣΑ από τον ΣΜΑ στη ΜΕΑ κατά τη διάρκεια της δοκιμαστικής λειτουργίας του και θα χρηματοδοτηθεί εξ ολοκλήρου από πόρους της Περιφέρειας Ηπείρου και συγκεκριμένα σε βάρος της ΣΑΕΠ 530 Ηπείρου με **Κ.Α 2018ΕΠ53000003** και τίτλο **«Συντήρηση οδικού δικτύου Ηπείρου και επισκευή – συντήρηση εξοπλισμού και μέσων της Αυτοτελούς Δ/νσης Πολιτικής Προστασίας Περιφέρειας Ηπείρου 2018-2020».** Το παραπάνω ποσό μπορεί να αναπροσαρμοστεί σε περίπτωση που δεν επαρκεί για την πλήρη κάλυψη του κόστους καυσίμων, λιπαντικών και τυχόν φθορών των απορριμματοφόρων από τη συνήθη χρήση για τη διάρκεια της δοκιμαστικής λειτουργίας.

**ΑΡΘΡΟ 5ο**

**ΔΙΑΡΚΕΙΑ – ΧΡΟΝΟΔΙΑΓΡΑΜΜΑ ΕΚΤΕΛΕΣΗΣ**

Η διάρκεια της παρούσας προγραμματικής σύμβασης ορίζεται σε έξι (6) μήνες. Αρχίζει δε από την ημερομηνία έναρξης της δοκιμαστικής λειτουργίας, η οποία δεν θα απέχει πέραν του μηνός από την υπογραφή της και θα πιστοποιείται με έγγραφο της Περιφέρειας Ηπείρου.

Η διάρκειά της παρατείνεται αυτοδίκαια για άλλους τρείς (3) μήνες σε περίπτωση που δεν έχει ολοκληρωθεί επιτυχώς η δοκιμαστική λειτουργία εντός του αρχικού εξαμήνου.

Διευκρινίζεται ότι το[α] διάστημα[τα] τυχόν διακοπής της δοκιμαστικής λειτουργίας για οποιοδήποτε λόγο και αιτία οφειλόμενη είτε στους εδώ συμβαλλόμενους είτε σε τρίτους είτε σε αντικειμενικούς λόγους (ανωτέρα βία) δεν θα προσμετρώνται στα άνω οριζόμενα διαστήματα. Στην ανωτέρα βία περιλαμβάνονται ενδεικτικά ο πόλεμος, το πραξικόπημα, οι απρόβλεπτες κυβερνητικές απαγορεύσεις, η ασθένεια, η επιδημία, οι αιφνίδιες φυσικές καταστροφές ή ακόμα και τα «ακραία καιρικά φαινόμενα».

**ΑΡΘΡΟ 6ο**

**ΚΟΙΝΗ ΕΠΙΤΡΟΠΗ ΠΑΡΑΚΟΛΟΥΘΗΣΗΣ**

Για την παρακολούθηση υλοποίησης της σύμβασης συστήνεται Κοινή Επιτροπή Παρακολούθησης. Η Επιτροπή είναι τριμελής και αποτελείται από εκπροσώπους των συμβαλλομένων (με τους νόμιμους αναπληρωτές τους) ως ακολούθως:

1. Έναν εκπρόσωπο της Περιφέρειας Ηπείρου, τον κ. Αλέξανδρο Καχριμάνη, Περιφερειάρχη, ο οποίος ορίζεται Πρόεδρος της Επιτροπής, με αναπληρωτή του κ. Βασίλειο Γοργόλη, Αντιπεριφερειάρχη Περιβάλλοντος, Ανάπτυξης και Εμπορίου
2. Έναν εκπρόσωπο του Δήμου Ιωαννιτών, τον κ. …………………., ……………., με αναπληρωτή του κ. …………………………………., …(ιδιότητα)………………………….
3. Έναν εκπρόσωπο του ΑΣΔΣΑ, τον κ. ……….., με αναπληρωτή του τον κ. …………………..

Η θητεία των μελών της Επιτροπής θα διαρκέσει όσο χρόνο και η παρούσα Σύμβαση.

Έργο της Κοινής Επιτροπής Παρακολούθησης είναι η παρακολούθηση της εφαρμογής των όρων της παρούσας, η εποπτεία της εκτέλεσης των προβλεπομένων εργασιών, η λήψη αποφάσεων για κάθε ζήτημα που τυχόν δεν ρυθμίζεται με την παρούσα, η εν γένει επίλυση των όποιων προβλημάτων παρουσιάζονται, η έγκριση ειδικότερων ρυθμίσεων στο πλαίσιο της παρούσας και η υποβολή αιτιολογημένης εισήγησης προς τους συμβαλλόμενους για τυχόν παράταση της σύμβασης, μετά την εκπνοή της οριζόμενης στο άρθρο 5 διάρκειάς της.

Η Επιτροπή συγκαλείται από τον Πρόεδρό της και συνέρχεται τακτικά κάθε τρεις (3) μήνες, καθώς και όποτε το απαιτούν οι όροι της παρούσας ή όποτε κρίνει ο Πρόεδρός της. Η Επιτροπή δύναται να συνεδριάζει με τη χρήση μέσων τηλεδιάσκεψης. Οι λοιπές λεπτομέρειες για τη λειτουργία της καθορίζονται με αποφάσεις της.

Οι αποφάσεις της λαμβάνονται σύμφωνα με τα οριζόμενα στο άρθρο 15 του ν. 2690/1999.

**ΑΡΘΡΟ 7ο**

**ΡΗΤΡΕΣ – ΑΝΤΙΣΥΜΒΑΤΙΚΗ ΣΥΜΠΕΡΙΦΟΡΑ**

Η παράβαση οποιουδήποτε από τους όρους της παρούσας σύμβασης, που θεωρούνται όλοι ουσιώδεις, από οποιοδήποτε από τα συμβαλλόμενα μέρη, παρέχει στα άλλα το δικαίωμα να αξιώσουν αποκατάσταση των αντισυμβατικών ενεργειών σε εύλογο χρόνο. Σε περίπτωση αδυναμίας ή αμέλειας προς αποκατάσταση από τον συμβαλλόμενο που τους έχει παραβεί παρέχει το δικαίωμα στους λοιπούς να καταγγείλουν τη σύμβαση σύμφωνα με την κείμενη νομοθεσία, αξιώνοντας κάθε θετική ή αποθετική ζημία τους.

Τυχόν διαφωνίες ή διαφορές μεταξύ των συμβαλλόμενων για την ερμηνεία και την εφαρμογή των όρων της παρούσας θα υπάγονται στα καθ’ ύλη και κατά τόπο αρμόδια δικαστήρια.

**ΑΡΘΡΟ 8ο**

**ΤΡΟΠΟΠΟΙΗΣΗ ΟΡΩΝ ΤΗΣ ΣΥΜΒΑΣΗΣ**

Η παρούσα προγραμματική σύμβαση μπορεί να τροποποιείται ή να συμπληρώνεται ως προς το φυσικό αντικείμενο, τον προϋπολογισμό, τα δικαιώματα και τις υποχρεώσεις των μερών και τη διάρκεια μετά από κοινή συμφωνία των συμβαλλομένων μερών.

Καμία τροποποίηση της προγραμματικής σύμβασης δεν αναγνωρίζεται χωρίς έγγραφο που υπογράφεται από όλους τους νομίμους εκπροσώπους των συμβαλλομένων μερών, εξουσιοδοτημένους σύμφωνα με το νόμο.

**ΑΡΘΡΟ 9ο**

**ΔΙΕΥΚΡΙΝΙΣΕΙΣ**

Προς αποφυγή παρανοήσεων τα συμβαλλόμενα μέρη δηλώνουν και διευκρινίζουν ότι αποτελούν συναντίληψή τους τα κάτωθι:

1. Το άρθρο 10 της από 24/11/2015 Προγραμματικής Σύμβασης μεταξύ των Συνδέσμων Διαχείρισης Στερεών Αποβλήτων 1ης, 2ης, 3ης  και 4ης Διαχειριστικής Ενότητας Περιφέρειας Ηπείρου - στη θέση των οποίων έχει υπεισέλθει ο ΑΣΔΣΑ ΔΕ ΠΗ - και της Περιφέρειας Ηπείρου: «Προκειμένου να διευκολυνθεί η εκτέλεση της παρούσας σύμβασης είναι δυνατή η απασχόληση προσωπικού των «Φορέων Πρότασης και Λειτουργίας του Έργου (Κύριοι του Έργου)» από τον «Δικαιούχο και Φορέα Υλοποίησης του Έργου», αποκλειστικά και μόνο για συγκεκριμένες ανάγκες……..», έχει την έννοια ακριβώς που προκύπτει από την γραμματική ερμηνεία του που εισάγει διακριτική ευχέρεια «είναι δυνατή» ως προς την απασχόληση προσωπικού του ΑΣΔΣΑ και όχι υποχρέωση απασχόλησης, διακριτική ευχέρεια μάλιστα αποκλειστικά και μόνο για συγκεκριμένες ανάγκες.

2. Η απασχόληση του προσωπικού που διαθέτουν οι Δήμοι για τη λειτουργία του ΣΜΑ δεν συνιστά υποκατάσταση του ΑΣΔΣΑ στην από 24/11/2015 Προγραμματική Σύμβαση, αλλά το αναγκαίο προσωπικό που προβλέπεται στο άρθρο 2 αυτής: «-Να διευκολύνουν με κάθε τρόπο, το προσωπικό που θα απασχοληθεί για την υλοποίηση του αντικειμένου της παρούσας σύμβασης, στη συγκέντρωση απαραίτητων στοιχείων και πληροφοριών».

3. Με την παρούσα Προγραμματική δεν συντελείται τροποποίηση της από 24/11/2015 Προγραμματικής Σύμβασης, ούτε υποκατάσταση της Περιφέρειας από τους Δήμους, αλλά η Περιφέρεια Ηπείρου εξακολουθεί να έχει και να υλοποιεί την αρμοδιότητα / υποχρέωση η οποία αναφέρεται ρητά στο άρθ. 2 της άνω Προγραμματικής Σύμβασης.

4. Αμέσως μετά τη σύναψη της παρούσας, οι συμβαλλόμενοι Δήμοι οφείλουν να υποδείξουν το διατιθέμενο κατάλληλο προσωπικό με σχετικό έγγραφο κοινοποιούμενο προς τους λοιπούς συμβαλλόμενους (Περιφέρεια – ΑΣΔΣΑ). Μετά την κατά τα άνω κοινοποίηση, η Περιφέρεια ορίζει την ημερομηνία έναρξης της δοκιμαστικής λειτουργίας με έγγραφο που κοινοποιείται στους λοιπούς συμβαλλόμενους (Δήμους – ΑΣΔΣΑ).

5. Μετά την έντεχνη και προσήκουσα ολοκλήρωση της δοκιμαστικής λειτουργίας, η Περιφέρεια Ηπείρου θα παραδώσει τον ΣΜΑ Ιωαννίνων με τον κινητό εξοπλισμό του στον ΑΣΔΣΑ ΔΕ ΠΗ για την κανονική λειτουργία του, ανεξαρτήτως της ολοκλήρωσης της δοκιμαστικής λειτουργίας των υπόλοιπων ΣΜΑ, συντασσομένου περί τούτου σχετικού πρωτοκόλλου παράδοσης - παραλαβής.

**ΑΡΘΡΟ 10ο**

**ΤΕΛΙΚΕΣ ΔΙΑΤΑΞΕΙΣ**

Η μη άσκηση δικαιωμάτων ή η παράλειψη υποχρεώσεων από οποιοδήποτε συμβαλλόμενο μέρος ή η ανοχή καταστάσεων αντίθετων προς την παρούσα Προγραμματική Σύμβαση ή η καθυστέρηση στη λήψη μέτρων που προβλέπει η Σύμβαση αυτή από οποιοδήποτε συμβαλλόμενο μέρος, δεν μπορεί να θεωρηθεί ως παραίτηση των συμβαλλομένων μερών από δικαιώματα ή απαλλαγή από τις υποχρεώσεις τους ή αναγνώριση δικαιωμάτων στα συμβαλλόμενα μέρη που δεν αναγνωρίζονται από την παρούσα Προγραμματική Σύμβαση.

Αυτά συμφώνησαν, συνομολόγησαν και αποδέχθηκαν οι συμβαλλόμενοι, σε πίστωση των οποίων συντάχθηκε το παρόν, το οποίο υπογράφηκε σε τρία (3) πρωτότυπα, ένα για κάθε συμβαλλόμενο.

**ΟΙ ΣΥΜΒΑΛΛΟΜΕΝΟΙ**

**ΓΙΑ ΤΟ ΔΗΜΟ ΙΩΑΝΝΙΤΩΝ ΓΙΑ ΤΗΝ ΠΕΡΙΦΕΡΕΙΑ ΗΠΕΙΡΟΥ**

**Ο ΔΗΜΑΡΧΟΣ Ο ΠΕΡΙΦΕΡΕΙΑΡΧΗΣ**

**ΜΩΫΣΗΣ ΕΛΙΣΑΦ ΑΛΕΞΑΝΔΡΟΣ ΚΑΧΡΙΜΑΝΗΣ**

**ΓΙΑ ΤΟΝ ΑΣΔΣΑ**

**Ο ΠΡΟΕΔΡΟΣ**

**ΝΙΚΟΛΑΟΣ ΚΑΛΑΝΤΖΗΣ**